מבצע חץ הבשן

[ממוזער|189x189 פיקסלים|טנקים של [גדוד 77 יחד עם לוחמי חטיבת הצנחנים במהלך מבצע חץ הבשן, דצמבר 2024]]
[ממוזער|181x181 פיקסלים|לוחמי [חטיבת הצנחנים במלחמת חרבות ברזל|חטיבת הצנחנים חוצים את גדר הגבול אזור החיץ בין ישראל סוריה, דצמבר 2024]]
[ממוזער|לוחמי [יחידת שלדג במהלך כיבוש פסגת החרמון, דצמבר 2024]]
**מבצע חץ הבשן** הוא מבצע צבאי ישראלי בשטח סוריה כחלק מזירת סוריה במלחמת חרבות ברזל. המבצע החל בעקבות נפילת משטר אל-אסד בסוריה על ידי קבוצות מורדים. בימים הראשונים למבצע השתלט צה"ל על עמדות אסטרטגיות ברום החרמון ולאחר מכן תמרן באזור החיץ בגבול ישראל–סוריה ומעבר לו (עד כדי 20 קילומטרים מדמשק). במקביל, צה"ל השמיד בהפצצות מהאוויר ומהים כ־80% מיכולותיו האסטרטגיות של צבא שלטון אסד  מחשש שיעברו לידי גורמי טרור. בהפצצות הושמדו מטוסים, מסוקים, טילים, תחנות מכ"ם, טנקים, ספינות קרב וכלי שיט נוספים.

בינואר 2025 הכריזה ישראל כי בכוונתה לתפוס "מרחב החזקה" של צה"ל בעומק של 15 ק"מ בתוך סוריה, ו"מרחב השפעה" עם שליטה מודיעינית בעומק של 60 ק"מ.

## רקע
### מצב הגבול הישראלי-סורי

ב-31 במאי 1974 נחתם הסכם הפרדת כוחות בין ישראל לסוריה שסיים את מלחמת יום הכיפורים ואת תקופת ההתשה שלאחריה בחזית הסורית. הסכם זה קבע את גבול ישראל–סוריה. במסגרת ההסכם, ישראל נסוגה משטח המובלעת הסורית ורום החרמון שנכבשו במלחמת יום הכיפורים, ונקבע אזור חיץ בין ישראל לסוריה.

### נפילת משטר אל-אסד

ב-2011 פרצה מלחמת האזרחים בסוריה, שבמהלכה ניסו כוחות המורדים הסורים, המשויכים לקבוצות אתניות ואידאולוגיות מגוונות, להפיל את משטרו של בשאר אל-אסד.

רוסיה, איראן וחזבאללה התערבו בלחימה לטובת שלטון אסד, סייעו לו לבלום את כוחות המורדים ולהשתלט מחדש על חלק גדול מהשטחים שאיבד. בסטטוס קוו החדש שנוצר, שגם עוגן בהסכמים ב-2019, אסד שלט על מרבית שטח המדינה, אך שלטונו הסתמך במידה רבה על סיוע של רוסיה, איראן וחזבאללה.

הכוחות הללו איבדו מיכולתם לסייע לשלטון אסד עקב פריצת מלחמת רוסיה–אוקראינה בפברואר 2022, ומלחמת חרבות ברזל בין חמאס והציר השיעי לישראל ב-2023. בשתי המלחמות הללו ספגו רוסיה, איראן וחזבאללה אבדות כבדות שלא אפשרו להם לסייע לשלטון הסורי.

ב-27 בנובמבר 2024 נחתם הסכם הפסקת האש בין ישראל ללבנון. עם כניסת הפסקת האש לתוקף, פתחו ארגוני המורדים הסורים, ובראשם ארגון היאת תחריר א-שאם, במתקפת פתע על משטר אסד. בתוך כ-12 ימים הצליחו המורדים לכבוש את הערים המרכזיות בסוריה: חלב, חמה, חומס ודמשק, ולהפיל את משטרו של אסד.

### עליית היאת תחריר א-שאם

היאת תחריר א-שאם הוא ארגון מורדים סורי ג'יהאדיסטי שהוקם בשנת 2017 על ידי אחמד א-שרע בעקבות מיזוג של מספר ארגוני מורדים סונים-סלפים. במהלך מתקפת הפתע א-שרע התבטא פעמים רבות באופן מתון, והצהיר על מחויבותו ליציבות. קו זה התקבל בספקנות בישראל לאור עברו של א-שרע ובמיוחד השתייכותו בעבר לאל-קאעדה כחלק מג'בהת אל נוסרה ולדאעש, לפני התפצלות דאעש מאל-קאעדה.

לאחר מפלתו של משטר אסד הוקמה בסוריה ממשלה זמנית בהובלת היאת תחריר א-שאם.

המצב החדש בסוריה נתפס כאיום על ישראל.

## פתיחת המבצע
### תפיסת אזור החיץ
ב־7 בדצמבר 2024, עוד לפני נפילת משטרו של אסד, צה"ל סייע לכוח אונדו"ף שהותקף באזור הכפר חדר, סמוך למג'דל שמס. בליל 7 בדצמבר הקבינט המדיני-ביטחוני התכנס והצביע פה אחד בעד משימת הגנה בשטח החיץ. הרמטכ"ל הרצי הלוי הצהיר שהחל מלילה זה סוריה הפכה זירת לחימה פעילה.

ב-8 בדצמבר 2024, בעקבות נפילת משטר אל-אסד בסוריה והשתלטות המורדים על המדינה, הודיע ראש ממשלת ישראל בנימין נתניהו על קריסת הסכם הפרדת הכוחות בין ישראל לסוריה. צה"ל פרס כוחות באזור החיץ בגבול ישראל–סוריה ובמספר נקודות אסטרטגיות, כדי להבטיח את ביטחון יישובי רמת הגולן. בנוסף צה"ל ביצע פעולות צבאיות בקוניטרה. במסגרת פעולות אלו, כוחות צנחנים ושריון מגדוד 77 התקדמו לתוך אזור החיץ שבין סוריה לישראל. הייתה זו הפעם הראשונה מזה 50 שנה שכוחות משוריינים ישראליים חצו את גדר הגבול עם סוריה, לאחר הסכמי הפסקת האש ב-31 במאי 1974 שנערכו לאחר סיום מלחמת יום הכיפורים. ארבעה צוותי קרב חטיבתיים בפיקוד אוגדה 210 – חטיבת הצנחנים, חטיבת עוז, עוצבת הגולן וחטיבת ההרים – חצו את גדר הגבול, החרימו ציוד של צבא סוריה, ופעלו למניעת השתלטות גורמי טרור על האזור.

בסוכנות הידיעות "רויטרס" דווח כי ב-10 בדצמבר הגיעו כוחות צה"ל עד 25 קילומטרים מדרום-מערב לדמשק, בתוך מרחב החיץ. דובר צה"ל בערבית הכחיש את הדיווחים.

### כיבוש החרמון הסורי
לאחר שכוחות צבא אסד נטשו את עמדותיהם בחרמון הסורי, הפסגה הגבוהה ברכס החרמון, יחידת שלדג השתלטה עליו ללא התנגדות. שר הביטחון ישראל כ"ץ הנחה את צה"ל להיערך לשהייה ממושכת בפסגת החרמון לאורך החורף, וככל שיידרש. ב-17 בדצמבר ביקרו בפסגת החרמון ראש הממשלה בנימין נתניהו ושר הביטחון ישראל כ"ץ, בסיור בהשתתפות הרמטכ"ל הרצי הלוי, ראש השב"כ רונן בר ומפקד פיקוד הצפון אורי גורדין.

בדצמבר 2024 בפעילות סיור והגנה של כוחות יחידת שלדג וחטיבת ההרים בפסגת החרמון, אותר והושב ראש מדחף של מסוק סופר פרלון ("צרעה", מספר זנב 17) של טייסת 114, אשר התרסק ב-27 באפריל 1974 במסגרת חילוץ פצועים במהלך הקרבות על שיא החרמון במלחמת ההתשה שהתנהלה לאחר מלחמת יום הכיפורים. ב-5 בינואר 2025 פרסם דובר צה"ל תמונות וסרטונים של אמצעי הלחימה הרבים שנמצאו בידי חטיבת ההרים במרחב החרמון, בהם מוקשים, מטענים, רקטות וטילי נ"ט.

### השמדת יכולות צבא משטר אסד
במהלך 8–9 בדצמבר 2024 תקף חיל האוויר הישראלי מעל 300 מטרות ברחבי סוריה, כולל בבירה דמשק, בטרטוס ובנמל לטקיה, והשמידו כ-80% מהיכולות האסטרטגיות של הצבא הסורי. בכלל זאת הותקפו בסיסים צבאיים, שדות תעופה, 30 מטוסי קרב מסוג מיג 29, מטוסי סוחוי, מסוקי קרב, מערך הגנה אווירית, מכ"מים, סוללות טילי קרקע-אוויר, ספינות צבאיות, טילי קרקע-קרקע, רקטות, אתרי ייצור אמל"ח, מחסני אמל"ח, טילי סקאד, טילי שיוט, טילי חוף-ים, טילי ים-ים, כטב"מים ועוד. בנוסף, מרכז האש של פיקוד הצפון תקף כ-130 מטרות הכוללות מחסני אמצעי לחימה, מבנים צבאיים, משגרים ועמדות ירי.

כמו כן, חיל הים הישראלי הטביע כלי שיט רבים של הצי הימי הסורי, בהם ספינות טילים מדגם אוסה שעל גביהן עשרות טילי ים-ים מסוג SS-N-2 סטיקס, במרחב  ובנמל לטקיה.

סוכנות הידיעות "ספוטניק" דיווחה שישראל ביצעה תקיפות אוויריות גם בשדה התעופה הצבאי א-שעיראת במזרח מחוז חומס, ובאתרים צבאיים אחרים במחוזות א-רקה ואל-חסכה במזרח סוריה.

התקיפות האוויריות נמשכו גם בימים שלאחר מכן.

## התמשכות הלחימה בזירה
לאחר תפיסתם של אזור החיץ והתקיפות המרובות להשמדת אמצעי הלחימה של סוריה, החלה הלחימה בזירת סוריה לעבור לתצורה של ביטחון שוטף. צה"ל באמצעות אוגדה 210 ביצע פשיטות קטנות ומרובות לצורכי השמדת אמצעי לחימה או החרמתם, לצד תקיפות מקומיות של חיל האוויר באירועים שנתפסו כאיום על ישראל. צה"ל שלט במרביתו של מחוז קוניטרה, ולאחר שפרץ **[[עימות הדרוזים-סונים בסוריה (אפריל-מאי 2025)|סכסוך הדרוזים מול המשטר בסוריה]]**, צה"ל החל לפעול גם במחוזות המרוחקים יותר דרעא וא-סווידא במטרה להגן על הדרוזים.

### מחוז קוניטרה
ב-1 בינואר 2025 גורמים בסוריה דיווחו כי כוחות חי"ר של צה"ל נכנסו לעומק העיר קוניטרה שברמת הגולן הסורית. במסגרת הפעילות נכנסו כוחות רגליים ומשוריינים לשטח סוריה, עד לטווח של קילומטרים בודדים מהגבול, תפסו עמדות והחלו לבצע סריקות לאיתור אמצעי לחימה. לפי דיווחים הכוחות נכנסו לתוך מבנים של ממשל אסד, וביצעו חיפושים. בנוסף, דווח כי הכוחות ביצעו כניסה של ממש לעיר עצמה. כמו כן, התושבים הסורים נקראו למסור לידי כוחות צה"ל אמצעי לחימה שנותרו שם והיו שייכים לצבא אסד ובעלי בריתו.

ב-2 בינואר 2025 דיווחה רשת הטלוויזיה אל-ערביה שצה"ל כבש את סכר אל-מָנְטָרַה, שנחשב כספק המים הראשי למחוז קוניטרה ואחד מהסכרים החשובים בסוריה. בנוסף תקפה ישראל את הבסיס בתל א-שחם של צבא סוריה (סמוך לעיירה סעסע). באל-מיאדין הוסיפו לטעון שישראל השתלטה על כל ששת מקורות המים העיקריים של מרחב דרום סוריה, שסכר מנטרה הוא הגדול שבהם והיה האחרון שנכבש, בנוסף לסכר אל-וחדה שנמצא על גבול ירדן–סוריה.

לפי כתבה של וושינגטון פוסט, צה"ל המשיך להקים בסיסים חדשים ודרכי גישה אליהם, גם בפברואר. אחד מהבסיסים החדשים הוקם בג'ובאתא אל-ח'שב.

### שליטה בדרום סוריה
ב-23 בפברואר נאם ראש הממשלה נתניהו בטקס סיום קורס קציני חי"ר, בו הכריז מספר הכרזות חדשות בנושא הזירה הסורית:
* צה"ל לא יאפשר את כניסת היאת תחריר א-שאם, או צבא סוריה החדש, מדרום לדמשק.
* דרישה לפירוז מלא של מחוזות קונייטרה, דרעא וא-סווידא מכוחות המשטר החדש.
* ישראל תגן על העדה הדרוזית בדרום סוריה מפני כוחות המשטר החדש.

האתר "ארם ניוז" האמירתי דיווח ביוני 2025 כי מנגנון הביטחון הכללי הסורי החל בהכנות לפריסת אנשיו בכמה אזורים בדרום סוריה הקרובים לאזור החיץ עם ישראל, לראשונה מאז נפילת משטר בשאר אסד. בדיווח צוטטו מקורות סורים, שאמרו כי פריסת הכוחות הגיעה אחרי אישור ישראלי, ותחת לחץ של ארצות הברית. עוד נכתב כי בעקבות ירי רקטות לרמת הגולן, התעורר חשש שהוואקום הביטחוני באזור יהווה איום גדול יותר על ישראל – אם לא תתאפשר פריסת הכוחות הסורים בו. זה, לפי הדיווח, מה שדחף לשינוי הגישה – מסירוב מוחלט, לתיאום בנוגע לפריסת גורמי הביטחון. לצד פריסת הכוחות הסורים בדרום סוריה, ישראל המשיכה בתקיפות האוויריות ובפשיטות בדרום סוריה על רקע המשך התבססות גורמי טרור באזור והעימותים בין המשטר הסורי לדרוזים.

ב-6 בינואר 2026, דווח כי ישראל וסוריה בתיווך ארצות הברית הגיעו להסכמה על הקמת מנגנון שיתוף מודיעיני משותף, שיפעל באמצעות תא תקשורת ייעודי ובפיקוח אמריקני. מטרת המנגנון היא לאפשר תיאום מיידי ומתמשך בשיתוף מודיעין, הפחתת מתיחות צבאית ומניעת אי הבנות בין הצדדים. המנגנון יאושש על בסיס קבוע על ידי נציגים ישראלים, סורים ואמריקנים, כאשר חלק מהפעילות תתקיים באופן וירטואלי. מיקומו הפיזי של תא התקשורת יהיה במדינה שלישית, וזאת במטרה לאפשר תפקוד רציף ונייטרלי. משרד ראש הממשלה הישראלי אישר את הדיווח, והבהיר כי "סוכם על המשך השיח לקידום המטרות המשותפות ושמירה על ביטחון המיעוט הדרוזי בסוריה". על רקע הקמת המנגנון, ישראל הפסיקה בלחץ ארצות הברית את תקיפותיה בסוריה, עד לחידוש העימותים בין המשטר הסורי לדרוזים במהלך מרץ 2026.

## אירועים במהלך הלחימה
### פשיטות להשמדת אמצעי לחימה
ב-15 בינואר 2025 פורסם כי במסגרת הפעילות בשיתוף פעולה עם יחידת איסוף מודיעין ושלל טכני באגף הטכנולוגיה והלוגיסטיקה כוחות צה"ל איתרו והחרימו למעלה מ-3,300 פריטי שלל ביניהם: טנקים של צבא אסד, רובים, נ"ט ו-RPG, פגזים, מרגמות ופצצות מרגמה, אמצעי תצפית, טילי נ"מ, אמצעי תקשורת, מחשבים, מסמכים ואמצעי לחימה נוספים.

ב-26 בפברואר 2025 דיווחה התקשורת הערבית על מספר פשיטות קרקעיות של צה"ל באזור הכפר עין אל-ביצ'ה  שבצפון מחוז קוניטרה ובאזור הכפר אל-בכאר שבדרום מחוז דרעא. הפשיטות כללו כ-20 כלי רכב צבאיים, בהם דחפורים וכלי רכב ארבע גלגליים, שחיפשו אחר כלי נשק. נמסר כי כוח שריון פוצץ מבנים ואמצעי לחימה בתוך מתחמים פלוגתיים שהותיר אחריו צבא אסד.

בתחילת מאי 2025, לוחמי פלגה א' של גדוד 101 של חטיבת הצנחנים יחד עם לוחמי יחידת הניוד 444 וכוחות חטיבת ההרים פעלו בכתר החרמון, עשרות קילומטרים משטח ישראל. לוחמי גדוד 101 החלו בחצות, בהתקפה על אחד מיעדי הטרור הבולטים בהם פעלו עד כה בזירה – המפקדה המרכזית של משטר אסד במרחב החרמון. במהלך הפשיטה לוחמי הצנחנים נכנסו למבנה המרכזי ואיתרו אמצעי לחימה, בונקרים ותשתיות טרור שנבנו במקום. ביניהם: תותחים, משגרים, פצמ"רים, רקטות, מטעני נפץ ומוקשים. הלוחמים השמידו את רוב כלי הנשק והתחמושת במקום, ואת השאר החרימו לשטח ישראל.
[ממוזער|[הרמטכ"ל אייל זמיר עם מפקד גדוד 77 בסוריה]]

באותו החודש פעלו תחת אוגדה 210 במרחב דרום סוריה ובאזור כתר החרמון, חטיבת ההרים (810), חטיבת הגולן (474) וחטיבת אלכסנדרוני (3). הכוחות המשיכו בהשמדת תשתיות טרור ובהגנה על רמת הגולן, ואיתרו אמצעי לחימה, רקטות ומוקשים.

ב-4 ביולי 2025, חטיבת ההרים פעלה בכפר רח'לה  (כ-20 ק"מ מערבית לדמשק) בסמוך לגבול לבנון–סוריה. במהלך הפעילות אותרו מספר מפקדות קומנדו מרכזיות מתקופת שלטונו של בשאר אסד, ששימשו בעבר את הכוחות הסוריים בגזרת גבול סוריה–לבנון. בפשיטה אותר ציוד צבאי רב, ובהם יותר משלושה טון אמצעי לחימה – כולל מוקשי נ"ט, עשרות מטעני חבלה ורקטות. כלל הממצאים הוחרמו על-ידי הכוחות. דווח כי באותו הלילה כוח ישראלי הונחת משלושה מסוקים בסביבת הכפר הסמוך יעפור  (המרוחק כ-10 ק"מ מדמשק) וערך במשך חמש שעות חיפושים באתר שהיה שייך לדיוויזיית משמר הרפובליקה בתקופת משטר אסד.

ב-3 באוגוסט 2025, כוחות חטיבה 226 פשטו על ארבעה מרחבים במקביל בכפר ח'דר שבמחוז קוניטרה. במהלך הפשיטה הכוחות איתרו אמצעי לחימה רבים בשטח, ותיחקרו מספר חשודים בסחר באמל"ח במרחב.

ב-20 באוגוסט 2025, עוצבת הגולן השלימו מספר פשיטות ליליות במרחב דרום סוריה בסמוך לגבול. בסריקות ביעדים שונים במקביל, איתרו הכוחות מספר מחסני אמצעי לחימה בהם הוסתרו רקטות RPG, מטעני חבלה, רובי קלשניקוב ותחמושת רבה, כלל הממצאים הוחרמו על ידי הכוחות. בנוסף, כוחות החטיבה בשיתוף חוקרי השטח של יחידה 504 עצרו וחקרו מספר חשודים במרחב. במהלך הפעילות המבצעית, אירע פיצוץ אמצעי לחימה שהוחרמו במרחב, וכתוצאה מכך ארבעה לוחמים נפצעו באורח קל.

באוקטובר 2025, כוחות צה"ל איתרו בכפר ח'דר עשרות אמצעי לחימה ועצרו שלושה מתושבי הכפר שהיו חלק מתשתית הברחת אמצעי לחימה מדרום סוריה לצפון הארץ ביחד עם חמישה חיילי צה"ל ממוצא דרוזי.

### תקיפות נגד משטר אל-ג'ולאני וטורקיה
ב-15 בינואר 2025, חיל האוויר הישראלי הפציץ בכפר ע'דיר אל-בוסתן  שבמחוז קוניטרה שיירה של האופוזיציה הסורית שהתקרבה לכוחות צה"ל. בהפצצה נהרג לפחות אדם אחד ומספר אנשים נפצעו. למחרת, צה"ל זיהה שלושה טורקים שהתקרבו מלבנון להר דב וזוהו כחשודים, ובתגובה חיל האוויר הפציץ והרג אותם. טורקיה דיווחה שמאז הם נעדרים.

בלילה שבין 25 בפברואר ל-26 בפברואר 2025, צה"ל תקף עשרות מטרות צבאיות של המשטר הישן והחדש בדרום סוריה. בין היתר הותקף ריכוז טנקים ורכבים צבאיים במפקדת הדיוויזיה הראשונה באזור אל-כיסווה מדרום לדמשק, וכן הותקפו מטרות במחוז דרעא, ביניהם בנקודה האסטרטגית תל אל-חארה (המשקיפה על שטחים נרחבים ברמת הגולן). לפחות שני חיילי צבא סוריה החדש נהרגו בתקיפות.

ב-26 באוגוסט 2025 איתרו חיילי הדיוויזיה ה-44 של צבא סוריה בסביבת העיר אל-כיסווה שבפרברי דמשק אמצעי מעקב והאזנה שהונחו במקום. באותו הלילה החלו דיווחים על תקיפה ישראלית שבוצעה באזור באמצעות כטב"מים. התקיפה כוונה לפי הדיווחים למתקנים צבאיים והביאה למותם של שמונה חיילים סורים. עוד דווח כי חיל האוויר המשיך לתקוף את הנקודה שבה היו החיילים הסורים כדי למנוע גישה של כוחות נוספים של הצבא הסורי. ב-27 באוגוסט 2025 סוכנות הידיעות הסורית "סאנא" דיווחה על גל תקיפות אוויריות של חיל האוויר הישראלי באל-כיסווה, דרומית לדמשק. על פי המרכז הסורי למעקב אחר זכויות אדם, מטוסי קרב ישראליים תקפו כעשרה יעדים צבאיים באזור, ביניהם בסיסים של צבא סוריה. מיד לאחר התקיפות האוויריות, דווח על נחיתה של ארבעה מסוקים שהכילו עשרות לוחמי קומנדו ישראלים ליד בסיס הצבא הסורי בגבעת ג'בל מנעא, לפי העיתון אל-חדת' לאחר הנחיתות הלוחמים הסירו ציוד ריגול טורקי שהוצב על מנת לרגל על ישראל, וציוד איראני שהוצב במקום ב-2015 והממשל הסורי העביר לטורקיה. רק לאחר נסיגת הכוחות הקומנדו של צה"ל, הגיעו כוחות צבא סוריה למוקד התקיפות ואספו את גופותיהם של שמונה חיילים.

ב-9 בדצמבר 2025 כוחות צה"ל ביצעו מבצע חיפושים ומעצרים בכפר ח'אן ארנבה שבמחוז קוניטרה (כ-5 ק"מ מהגבול), במהלך הפעילות תושבים סורים ביצעו מחאות כנגד הכוחות ויידו אבנים לעברם ובתגובה החיילים ביצעו ירי הרחקה שפצע שניים ממיידיי האבנים. בעקבות כך הגיעו למקום שיירות טנדרים עם חמושים מכוחות ביטחון הפנים  של משטר אל-ג'ולאני שהורשו לפעול באזור וחלפו על פני כוחות צה"ל בקריאות "ח'ייבר ח'ייבר יא יהוד", ולאחר מכן נסוגו כוחות צה"ל בחזרה לבסיסם באזור החיץ על מנת למנוע תקריות.

### עימותים בין ישראל לארגוני טרור ואזרחים סורים
ב-25 בדצמבר 2024 התפתחו מספר הפגנות נגד נוכחות ישראלית בשטחים שבהן צה"ל שולט בסוריה, בין היתר בכפרים דויאה אל-כבירה וסויסה שאליו הגיעו כוחות צה"ל לכפר במטרה לאסוף כלי נשק שעלולים להוות איום. במהלך ההפגנות נפצעו מספר תושבים מירי הרחקה של כוחות צה"ל.

בערב 31 בינואר 2025, חוליה בת חמישה חמושים תומכי אסד פתחו באש לעבר חיילי צה"ל ששהו בכפר טרנג'ה  שבמחוז קוניטרה, והחיילים החזירו אש לעבר מקור הירי. למחרת בבוקר קיבלה המיליציה הפרו-בעת'ית "ההתנגדות העממית הסורית" אחריות על הירי, והוציאה הודעה שבה איימה להמשיך לתקוף את כוחות צה"ל אם לא ייסוגו מהשטחים שהשתלטו עליהם, וטענה כי ביצעה מספר מארבים ותקיפות פגע וברח נגד צה"ל. זהו האירוע הראשון מאז תחילת המבצע שבו חמושים ירו לעבר כוח צה"ל. לטענת צה"ל לא היו נפגעים באירוע, אם כי לטענת ההתנגדות העממית הסורית נפצעו כמה חיילים ישראלים ונגרם נזק לכלי רכב צבאי.

ב-25 במרץ 2025, 7 חמושים ירו לעבר כוחות צה"ל ששהו בכפר כוויא  שבמחוז דרעא. הכוחות השיבו באש, וכלי טיס של חיל האוויר תקף את החמושים והרג אותם.

בלילה שבין 2 באפריל ל-3 באפריל 2025, כוחות חטיבה 474 פעלו קרקעית במרחב תסיל  שבמחוז דרעא, החרימו אמצעי לחימה והשמידו תשתיות טרור. במהלך הפעילות, חמושים ירו לעבר הכוחות במרחב. הכוחות הגיבו לעברם בירי והרגו 10 מחבלים חמושים מהקרקע ומהאוויר.

ב-3 ביוני 2025, לראשונה מנפילת משטר אסד, שוגרו 2 רקטות מסוריה לעבר שטח ישראל, ונפלו בשטח פתוח בדרום רמת הגולן. הרקטות שוגרו מתסיל  שבמחוז דרעא, וארגוני "חזית ההתנגדות האסלאמית בסוריה" ו"גדודי השהיד מוחמד דף" לקחו אחריות על השיגורים. בתגובה, צה"ל ביצע יותר מ-20 תקיפות נגד אמצעי לחימה של משטר אל-ג'ולאני בדרום סוריה, ומסר כי "המשטר הסורי אחראי על המתרחש בסוריה וימשיך לשאת בתוצאות כל עוד הפעילות העוינת תימשך משטחו".

ב-9 ביולי 2025, חוליות טרור שוב שיגרו מתסיל  שבמחוז דרעא רקטה אחת שלא חצתה את הגבול עם ישראל.

ב-3 באוקטובר 2025, שני מחבלים על אופנוע התקרבו למוצב צה"ל סמוך לכפר תל כודנא  שבמחוז קוניטרה, והתמקמו מאות מטרים מהש"ג, כשבידיהם רובי קלצ'ניקוב, אמל"ח ואמצעי תצפית. רחפן של צה"ל זיהה את המחבלים והתקרב לעברם, והם נמלטו רגלית והשאירו את כלי הנשק והאופנוע מאחוריהם.

ב-28 בנובמבר 2025, כוחות חטיבה 55 יצאו למבצע מעצר בכפר בית ג'ן שבמחוז ריף דמשק נגד שלושה מחבלי אל-ג'מאעה אל-אסלאמיה ששיגרו בעבר רקטות לישראל והניחו מטענים נגד כוחות צה"ל. לאחר המעצרים, מחבלים פתחו בירי ממרחק של 200 מטר לעבר אחד מכלי הרכב הצבאיים שעמד בחסימה סמוך לבית, ופצעו 6 לוחמים שהיו ברכב האמר שנפגע מהירי (והותקף על ידי חיל האוויר לאחר מכן). לוחמי יחידה 669 נחתו בשטח, ותחת חיפוי אווירי של מסוקי קרב של חיל האוויר העניקו טיפול לפצועים ופינו אותם לבית החולים בישראל. הכוח במקביל המשיך בהסתערות, ותוך סיוע של ירי טנקים ושל תקיפות חיל האוויר נהרגו 20 מתושבי הכפר ביניהם המחבלים שירו לעבר כוח צה"ל, עשרות נוספים נפצעו ובתים סמוכים בכפר נפגעו. דווח כי המחבל שירה ופצע שישה לוחמי חטיבה 55 היה בעברו פעיל בפלג המורדים חטיבת עומר בן אל-ח'טאב  שנתמך צבאית על ידי ישראל בשנים 2013–2018 במהלך מלחמת האזרחים, והשתמש ברובה M16 שיוצר על ידי חברה ישראלית.

בליל 17 בדצמבר 2025, כוחות גדוד 52 בפיקוד חטיבה 474 ביצעו פעילות מבצעית בכפר א-רפיד  שבמחוז קוניטרה ועצרו מחבל שהופעל על ידי ארגון דאעש. במהלך המבצע אותרו והוחרמו אמצעי לחימה.

בתחילת פברואר 2026, כוחות צה"ל בפיקוד אוגדה 210 ויחידת מגלן, ביצעו פעילות לילית לאיתור והשמדת מחסן אמצעי לחימה של ארגון אל-ג'מאעה אל-אסלאמיה בסמוך לכפר בית ג'ן שבמחוז ריף דמשק. הכוחות איתרו והשמידו במחסן אמצעי לחימה רבים ובהם נשקים, פצמ"רים, מוקשים, אמצעי תקשורת ומעל חצי טון חומר נפץ. בליל ה-9 בפברואר 2026, יחידה מיוחדת של צה"ל פשטה על בית בכפר הברייה שבדרום לבנון וחטפה אל שטח ישראל מפקד בכיר באל-ג'מאעה אל-אסלאמיה, במטרה להשיג מודיעין נוסף על פעילות הארגון בלבנון ובסוריה.

### פעילות נגד ארגוני טרור פלסטיניים בסוריה
בדצמבר 2024, אנשי היאת תחריר א-שאם שחררו מבתי הכלא בימי המרד הראשונים מחבלי חמאס והג'יהאד האיסלאמי רבים שנכלאו על ידי משטר אסד. בחודשים שלאחר מכן ישראל זיהתה שמשטר אל-ג'ולאני מאפשר לחמאס לבנות את כוחו במחנות הפליטים הפלסטיניים בסוריה. דווח כי חמאס והג'יהאד האסלאמי בונים את כוחם בעיקר במחנה דרעא  בדרום הגולן הסורי, שם הם זוכים לתמיכה רחבה, ובהמשך דווח כי גורמים במשטר אל-ג'ולאני מאפשרים לחמאס ולג'יהאד האסלאמי לבנות את כוחם גם במחנות פליטים נוספים באזור דמשק.

ב-8 בפברואר 2025 חיל האוויר תקף בדיר עלי  דרומית לדמשק מחסן אמצעי לחימה של חמאס שיועדו לביצוע פעולות טרור נגד כוחות צה"ל.

ב-10 במרץ טען שר החוץ הישראלי גדעון סער כי בסוריה יש אלפי פעילי חמאס וג'יהאד איסלאמי שרוצים לייצר חזית נוספת נגד ישראל. בלילה שבין ה-11 ל-12 במרץ חיל האוויר תקף מחסני אמל"ח ותשתיות המשויכות לחמאס בדרום סוריה, מחשש שפעילי חמאס תכננו לבצע מתוך התשתיות פיגוע נגד יישובים ישראליים ברמת הגולן. ב-13 במרץ חיל האוויר תקף מפקדה של הג'יהאד האיסלאמי בדמשק שבה תכננו פיגועים נגד ישראל. לפי הדיווחים, בתקיפה נהרג אדם אחד ונפצעו שמונה נוספים.

ב-8 ביוני כלי טיס של צה"ל הרג מחבל חמאס במרחב מזרעת בית ג'ן.

ב-12 ביוני, כוחות חטיבת אלכסנדרוני ביצעו מבצע לילי ממוקד בכפר בית ג'ן והרגו מחבל חמאס ועצרו שבעה מחבלים נוספים, אשר ניסו לקדם מתווי טרור נגד אזרחי מדינת ישראל וכוחות צה"ל בסוריה. בנוסף, הכוחות איתרו והחרימו במרחב אמצעי לחימה ובהם כלי נשק, מחסניות ותחמושת.

ב-7 באוגוסט, חיל האוויר הישראלי הרג בתקיפה אווירית בכפר דיר זנון שבסמוך לכביש ביירות–דמשק בשטח לבנון את מוחמד ושאח, ראש המחלקה הצבאית-ביטחונית של החזית העממית לשחרור פלסטין בסוריה, שפעל ממקום יושבו ליצירת שיתופי פעולה עם ארגוני טרור פלסטינים נוספים במדינה ולהנעת פעילות צבאית נגד מטרות ישראליות.

ב-15 בפברואר 2026, חיל האוויר חיסל בעיירה מג'דל ענג'ר שעל גבול לבנון–סוריה שני מחבלי הג'יהאד האסלאמי שבחודשים שלפני התקיפה פעלו לקידום פעולות טרור נגד מדינת ישראל משטח לבנון, בעת שניסו לחצות את הגבול מלבנון לעבר שטח סוריה במטרה לבצע פיגועים נגד אזרחי מדינת ישראל וכוחות צה"ל הפועלים במרחב סוריה.

### פעילות נגד מחבלים הנתמכים בידי איראן
בחודשים מרץ-אפריל 2025 כוחות צה"ל בדרום סוריה עצרו את זידאן אל-טוויל ומוחמד אל-קריאן, שני מחבלים סורים שהופעלו על ידי יחידה 840 של כוח קודס האיראני. א-טוויל, תושב כפר חדר, נעצר בעבר על ידי צה"ל והורשע בהברחת סמים בגבול ישראל-סוריה, ושוחרר באפריל 2019 כמחווה לרוסיה על השבת גופתו של החייל זכריה באומל.

ב-2 ביולי 2025, כוחות חטיבה 474 בשיתוף חוקרי השטח של יחידה 504, עצרו חוליה של שלושה מחבלים סורים שהופעלו על ידי כוח קודס האיראני בכפרים אום אל-לוקס  ועין אל-בצלי  שבמחוז קוניטרה. החולייה תכננה פיגועים נגד כוחות צה"ל שנמצאים במרחב החיץ, והמודיעין לתפיסתה התקבל בין היתר מתפיסה של מחבלים נוספים שנעצרו בדרום סוריה ונחקרו בצה"ל. בנוסף, הכוחות איתרו במרחב בו נעצרו המחבלים אמצעי לחימה ובהם מספר כלי נשק ורימונים.

ב-3 ביולי וב-11 ביולי 2025 חיל האוויר הרג בלבנון את קאסם צלאח אל-חוסייני ומוחמד שועייב, שנחשבו לדמויות מרכזיות בציר הברחות הנשק מאיראן ליהודה ושומרון ולחזית הצפונית והפעילו מטעם יחידה 840 של כוח קודס מחבלים בדרום סוריה במטרה להוציא לפועל פיגועי טרור נגד כוחות צה"ל.

ב-7 ביולי, כוחות חטיבת אלכסנדרוני עצרו חוליית נוספת של שבעה מחבלים סורים שהופעלו על ידי כוח קודס במרחב הכפר תל כודנא  שבמחוז קוניטרה.

בחודשים אוגוסט-ספטמבר 2025 נעצרו בדרום סוריה כמה תאי טרור שהופעלו מטעם יחידה 840 של כוח קודס על ידי קאסם צלאח אל-חוסייני ומוחמד שועייב. במסגרת החקירות עם המחבלים שנעצרו, התברר שחלקם כלל לא ידעו עבור מי הם פועלים, וכי גיוסם לשירות יחידה 840 נעשה פעמים רבות מבלי לחשוף בפניהם את המניעים האמיתיים של היחידה, אלא באמצעות שוחד כספי.

ב-17 במרץ 2026, במהלך מבצע שאגת הארי באיראן, צה"ל תקף ממזרח לכפר אל-ענת  שבמחוז א-סווידא משאית שניסתה להבריח משלוח טילים משטח סוריה לשטח ירדן, כחלק מנתיב הברחה של מיליציות פרו-איראניות. זו פעולת המב"מ הראשונה שביצעה ישראל בסוריה מאז נפילת משטר אסד, שהובילה להפחתה משמעותית בפעולות ההברחה של מיליציות פרו-איראניות מסוריה.

### הפעילות ברמת הגולן
ב-1 במאי 2025, במהלך פעילות מבצעית ברמת הגולן של לוחמי גדוד 890 של חטיבת הצנחנים, נהרג סמל  בתאונת דרכים צבאית שהתרחשה בצומת אלי-עד שבדרום רמת הגולן. במהלך נסיעה מבצעית בכביש 98, ג'יפ האמר צבאי שבו נסעו ארבעה לוחמים – שניים מגדוד 890 וחייל ממפקדת עוצבת הגולן – התנגש במעקה בטיחות, התהפך ועלה באש. שלושת החיילים הנוספים נפצעו באורח קל.

## מעורבות ישראלית בעימות הדרוזים-סונים בסוריה

ב-1 במרץ 2025 התרחשו בעיר ג'ראמנה עימותים בין כוחות המשטר הסורי לקבוצות דרוזיות, ולפחות דרוזי אחד נהרג. מקורות דרוזים דיווחו על מל"טים ישראלים מעל העיר הצופים במתרחש. ראש ממשלת ישראל בנימין נתניהו ושר הביטחון ישראל כ"ץ הנחו את צה"ל להיערך להגנה על העיר.

לפי דיווח חדשות 12, בעקבות הטבח בעלווים הסורים ישראל הזניקה מטוסי קרב שטסו בגובה נמוך על מנת לאיים על כוחות המשטר הסורי החדש שלא יבצעו טבח דומה בדרוזים. עוד דווח כי ישראל שומרת על קשר קרוב עם מנהיגי הדרוזים בסוריה, והתחייבה לסייע להם ככל שיידרש ולהגן עליהם מפני ניסיונות פגיעה.

### עימות הדרוזים-סונים הראשון (אפריל-מאי 2025)
ב-30 באפריל תקף חיל האוויר הישראלי כוחות של המשטר הסורי ב שהתכוננו לפגוע בדרוזים בעיר. ראש ממשלת ישראל בנימין נתניהו ושר הביטחון ישראל כ"ץ יצאו בהצהרה משותפת, ובה אמרו שהתקיפה בסחנאיא הייתה "פעולת אזהרה", ואיימו על אל-ג'ולאני שאם הממשל הסורי לא יעצור את התקפותיו על הדרוזים צה"ל יתערב באופן מלא בלחימה. בהמשך, בתקיפה אווירית נוספת, הרג חיל האוויר באמצעות כטב"ם הרמס 450 איש  ופצע אחרים.

בשעות המוקדמות של 2 במאי תקף חיל האוויר עשרות מטרים מארמון הנשיאות, מקום מושבו של נשיא סוריה, בדמשק. נתניהו וכ"ץ אישרו את אחריות ישראל לתקיפה, ואמרו כי הם מיישמים את איומיהם במקרה שצבא סוריה יפעל דרומית לדמשק או שתתרחש פגיעה בדרוזים בסוריה. תקיפה זו גונתה על ידי מדינות ערב והאומות המאוחדות.

בהמשכו של 2 במאי הודיעה מערכת הביטחון הישראלית שהיא מתכוננת לתקיפת מטרות צבאיות בסוריה. ואכן, באותו לילה פתח חיל האוויר הישראלי בגל התקיפות הנרחב ביותר נגד סוריה מאז תחילת שנת 2025. בגל זה נכנסו מטוסי הקרב לשטח האווירי של סוריה דרך לבנון, והשמידו בעיקר אמצעי לחימה מתקופת משטר אסד, ביניהם תותחים נגד מטוסים, תשתית טילי קרקע אוויר, חלק מנמל התעופה הבין-לאומי בדמשק, מחסן אמל"ח וחלק מנמל לטקיה. במקביל, בחסות התקיפה, נחת מסוק ישראלי עם סיוע צבאי והומניטרי בהר החורן ואחרי מספר דקות עזב כשעליו חמישה פצועים דרוזים, שהועברו למרכז הרפואי זיו בצפת. בזמן התקיפה נצפו מטוסי קרב של חיל האוויר הטורקי בצפון סוריה, במחוזות אידליב וחלב. על פי התקשורת הטורקית, כלי הטיס הרחיקו עוף עד למחוזות חומס וחמה, איימו על מטוסי הקרב הישראליים לצאת מהשטח האווירי של סוריה, ואף השתמשו בלוחמה אלקטרונית כלפיהם. לאחר התקיפות איימה ישראל על טורקיה דרך ארצות הברית שאם הדרוזים ייפגעו היא תפיל מטוסים טורקיים.

לאורך חודשי העימות בין הדרוזים למשטר אל-ג'ולאני, ישראל העבירה מעל עשרת אלפים חבילות סיוע הומניטרי לדרוזים תושבי סוריה שנמצאים באזורי הקרבות.

### העימות השני (יולי 2025)
ב-14 ביולי 2025, לאחר חידוש העימותים בין הדרוזים לסונים, חיל האוויר הישראלי תקף שני טנקים של משטר אל-ג'ולאני שהיו בדרכם לתקוף את הלוחמים הדרוזים, במרחב בין סמיע  לאל-מזרעה  שבמחוז א-סווידא שאליו צה"ל מונע כניסת כוחות צבאיים סוריים. בשעות לאחר מכן דווח על תקיפות ישראליות נוספות בסוריה, בין הכפר אל-מזרעה לעיר א-סווידא, שם כוחות צבא סוריה התקדמו במטרה לתקוף כפר דרוזי.

ב-15 ביולי, כוחות סוריים נכנסו לעיר א-סוויידה ולאחר מכן התעמתו עם כוחות דרוזים בכניסתם. בעקבות עימותים עזים ועקירת אזרחים מהעיר לאזורים הכפריים, חיל האוויר הישראלי ביצע תקיפות אוויריות מחודשות בא-סווידה, וכינה אותן פשיטה סמלית ולא ניסיון לעצור את ההתקדמות הסורית. בתגובה לנפילת א-סווידא הדרוזים בצפון ישראל פתחו בהפגנות שקוראות להתערבות מלאה של ישראל על מנת לגרש את צבא סוריה מדרום סוריה ולהחזיר את השליטה על א-סווידא. מספר שעות לאחר מכן חיל האוויר הישראלי פתח בגל תקיפות על עשרות מטרות בדרום סוריה שכללו מטה משטרת סוריה בא-סווידא, טנקים, ארטילריה, מחבלים, כלי רכב, שיירות שהיו בדרך לא-סווידא ועוד. לפי הדיווחים, לפחות חמישה אנשי ביטחון הפנים הסורי נהרגו בתקיפות. בעקבות גלי התקיפה הצבא הסורי נסוג מהצד המזרחי של העיר א-סווידא, והתחיל לאחר מכן לסגת מאזורים נוספים לאחר אמבושים ומלכודות שבוצעו נגד הכוחות הדרוזים.

#### ההסלמה בתקיפות הישראליות (16 ביולי 2025)
ב-16 ביולי במהלך הבוקר המשיכו העימותים במזרח סווידא, וכוחות צבא סוריה נדחקו מאזורים ממזרח לעיר, אך הם כבשו חלקים מצפון המחוז. בתגובה לכך חיל האוויר הישראלי פתח בגלי תקיפה בהם הותקפו עשרות טנקים ורכבים שהיו בדרך לדרום, שער קריית המטכ"ל בדמשק , שיירות של צבא סוריה, אזורים מכביש דמשק–דרעא, שדה התעופה א-ת'עלה, משגרי רקטות גראד שמהם בוצע ירי לעבר א-סווידא, מפקדת חטיבה 52 של הצבא הסורי במזרח דרעא, קווי אספקה ותגבורת של צבא המשטר החדש בסוריה וכן מרחבים שבהם שוהים פעילי המיליציות הבדואיות שתקפו אוכלוסייה דרוזית. שר הביטחון ישראל כ"ץ איים כי רמת התקיפות תעלה, ולפי דיווחים וגורמים אמריקאיים, צה"ל התחיל לתכנן סיכולים ממוקדים. בצהריים למעלה מאלף דרוזים ברמת הגולן פרצו את הגדר על מנת להצטרף ללוחמים הדרוזים בדרום סוריה. במהלך הפריצות, כמה עשרות חשודים ניסו לחדור אל תוך יישובים בישראל וכוחות צה"ל פעלו לסכל את החדירה לאחר הפריצות צה"ל הרג בסיכול ממוקד מספר מפקדים בצבא סוריה:
* **ח'אלד א-זעבי** – ראש גזרת בוסרה בצבא סוריה של משטר אחמד א-שרע.
* **אל-פתאח אל-מוסייפרה** ו**אבו יעקוב מחג'ה** – שני מפקדים בגזרות דרום סוריה בצבא משטר אחמד א-שרע.
* **מועמר אבראהים** – מפקד גדוד התותחנים בדיוויזיה ה-40 בצבא סוריה של משטר אחמד א-שרע, בדרגת עקיד (מקביל לאל"ם).

כשעה לאחר מכן חיל האוויר הישראלי פתח במתקפה על דמשק. במתקפה הושמדו מתקני פיקוד בארמון הנשיאות בדמשק והופצץ כל בניין המטכ"ל בדמשק. בערב, בתיווך אמריקאי, הושגה הפסקת אש שבמסגרתה הצבא הסורי הוציא את כוחותיו ממחוז א-סווידא וחיל האוויר הישראלי והמועצה הצבאית של א-סווידא הפסיקו לתקוף את צבא סוריה. לפי ההסכם, אין מדובר בנסיגה מוחלטת של המשטר, והוא יוכל להמשיך להחזיק כוחות שיטור במחוז, שיפעלו יחד עם דרוזים מקומיים, אבל הוא נדרש כאמור להסיג את כוחות הצבא ששלח לשם בקרבות בימים האחרונים. סוכם גם על מנגנון להסדרת סוגיית ההחזקה בנשק כבד באזור. ההסכם קובע גם הקמת ועדת חקירה שתבחן מעשי זוועות שעשו חמושים ואנשי משטר בדרוזים לפי הדיווחים.

לאחר יישום ההסכם, רוב הכוחות הדרוזיים המשיכו לפעול נגד הצבא הסורי, מפני שמנהיג העדה הדרוזית בסוריה, חכמת אל-היג'רי, דחה את ההסכם, בטענה כי השייח' שהסכים על הפסקת האש אינו מייצג את הדרוזים. במקביל, חיל האוויר הישראלי הפציץ שיירות של הדיוויזיה ה-40 בצבא סוריה. מאוחר יותר הותקפה מפקדת חטיבה 107 בג'בלה שבחוף הסורי.

### 2026
בסוף פברואר 2026, לאחר מספר חודשים של רגיעה בעימותים של המשטר הסורי עם הדרוזים וישראל, זוהתה פריסה מחודשת של אלפי לוחמי צבא סוריה בסמוך לאזור החיץ במחוזות דרעא וקוניטרה, כולל כוחות רגלים, יחידות שריון וכוחות עילית, לטענת גורמים סוריים כ"אמצעי הגנתי", זאת על רקע המלחמה שניהלה ישראל נגד איראן ונגד חזבאללה בלבנון ובמקביל ההסלמה בין משטר א-שרע לחזבאללה. דווח כי ישראל העבירה מסרים לנשיא סוריה אחמד א-שרע, בהם נאמר כי ישראל לא תאפשר לעימות הנוכחי עם איראן וחזבאללה לשמש כתירוץ "לפגוע בדרוזים" בדרום סוריה.

על אף האזהרות הישראליות, ב-18 במרץ כוחות הביטחון הכללי של המשטר הסורי פתחו במתקפה נגד הדרוזים, וחטפו כ-12 אזרחים דרוזים שעשו דרכם לדמשק בחסום אל-מתנה. בערב, כוחות המשטר ירו רקטות גראד ופגעו בבית אזרחי מה שהביא ל-4 פצועים בהן 2 נשים, ומבנה עלה באש, בנוסף נחטפו 3 צעירים דרוזים באזור העיירה ד'יבין  שבדרום מחוז אל-סווידא והועברו למתקני כליאה בבוסרה אל-שאם במחוז דרעא. בבוקר ה-19 במרץ, כוחות צבא סוריה פתחו בירי חסר הבחנה והרגו 3 חקלאיים דרוזים בנג'ראן . באחר הצהריים מל"ט מתאבד של כוחות צבא סוריה פגע ברכב בין הכפרים בכא  ובורד, והביא ל-4 דרוזים הרוגים, ובמקביל בעיירה בכא נחטפו לפחות 4 צעירים דרוזים ע"י כוחות אל-ג'ולאני או שבטים בדואים. המשמר הלאומי של א-סווידא מסר כי הוא משיב באש.

בלילה שבין ה-19 במרץ ל-20 במרץ התנהלו עימותים בין כוחות אל-ג'ולאני למשמר הלאומי הדרוזי בעיקר בציר המערבי של מחוז א-סווידא ובאזור הכפרי של העיר שהבא . כוחות אל-ג'ולאני ירו ממקלעים כבדים פצמ"רים ורקטות שגם פגעו במבנים אזרחיים, מה שהוביל להפסקות חשמל והכניס חלקים נרחבים ממחוז א-סווידא לעלטה מוחלטת, בנוסף למצור.

בתגובה לאירועים, ישראל מימשה את אזהרותיה, וצה"ל תקף מפקדה של הדיוויזיה ה-40 של צבא סוריה בעיר אזרע  (המשמשת כמרכז היערכות של הצבא הסורי לפשיטות לעבר העיר א-סווידא והותקפה בעבר על ידי ישראל בסבב העימותים ביולי 2025), ומחסני אמל"ח של צבא סוריה במחוזות דרעא וא-סווידא. שר הביטחון הישראלי ישראל כ"ץ הודיע כי ישראל תגן על בעלי בריתה הדרוזים בסוריה וכי תתקוף בעוצמה גבוהה יותר אם תידרש.

## תגובות
### צדדים מעורבים
* : ממשלת ישראל הצהירה כי היא מבצעת מבצע צבאי זמני וכי ארצות הברית עודכנה מראש לפני הכניסה, תוך הדגשה כי "מדינת ישראל אינה מתערבת בסכסוך הפנימי בתוך סוריה". ישראל הבהירה בפני מועצת הביטחון של האו"ם כי היא עומדת בהסכם הפרדת הכוחות בין ישראל לסוריה מ-1974. ב-10 בדצמבר 2024, ראש ממשלת ישראל בנימין נתניהו השווה את פעולותיה של ישראל של השמדת יכולות הצבא הסורי למה שעשתה בריטניה כאשר הפציצה את כוחות משטר וישי ששיתף פעולה עם גרמניה הנאצית במהלך מלחמת העולם השנייה. ראש האופוזיציה יאיר לפיד הביע תמיכה במבצע, אך ביקר את ניהולו של נתניהו.
* : נשיא סוריה אחמד א-שרע הודיע שסוריה לא תשמש לתקיפה של ישראל, ואמר: "אנו מחויבים להסכם עם ישראל משנת 1974", והוסיף ש"התירוץ של ישראל היה נוכחות חזבאללה ומיליציות איראניות, כך שההצדקה הזו הסתיימה. ישראל, שהשתלטה על אזור חיץ לאחר נפילת אסד בשבוע שעבר, תצטרך לסגת". שגריר סוריה באו"ם קוסאי א-דחאכ קרא למועצת הביטחון של האו"ם "לחייב את ישראל להפסיק מיידית את תקיפותיה ולסגת אל הקו הסגול".

### תגובות בין-לאומיות
;העולם המוסלמי
*  גינתה "ניסיונות להרחיב את הכיבוש ברמת הגולן או לבטל באופן חד-צדדי את הסכם ההפרדה משנת 1974, פעולות המהוות הפרה בוטה של המשפט הבין-לאומי".
*  גינה את המשך והתגברות התוקפנות הישראלית נגד שטחי סוריה, הכוללת תקיפות צבאיות על תשתיות והרחבת הכיבוש הלא חוקי של האזור המפורז עם סוריה. בהצהרה נמסר כי פעולות אלו מהוות הפרה חמורה של החוק הבין-לאומי והחלטות האו"ם הרלוונטיות.
*  גינתה את ישראל על "ניצול חוסר היציבות בסוריה כדי להרחיב את הכיבוש ולהטיל מציאות חדשה, הפרה ברורה של המשפט הבין-לאומי".
* : סגן ראש הממשלה ושר החוץ של ירדן איימן ספדי גינה את הכניסה של ישראל לשטח סוריה וההשתלטות על אזור החיץ, וטען כי ישראל "מפירה את המשפט הבין-לאומי".
* : דובר משרד החוץ של איראן הצהיר כי "התוקפנות הזו היא הפרה בוטה של אמנת האומות המאוחדות", ודרש "תגובה מיידית ממועצת הביטחון של האו"ם כדי לעצור את התוקפנות ולהעמיד את משטר הכיבוש לדין".
* : דובר משרד החוץ הפקיסטני הצהיר כי המהלך מהווה הפרה חמורה של החוק הבין-לאומי והתפתחות מסוכנת באזור שהוא ממילא בלתי יציב. בנוסף, הביע תמיכה מלאה בריבונותה ובשלמותה הטריטוריאלית של סוריה, וקרא לפעולה בין-לאומית מיידית שתשים קץ להפרותיה של ישראל.
*  גינתה את ההשתלטות הישראלית על אזור החיץ, ותיארה אותה כ"התפתחות מסוכנת; מתקפה בוטה על ריבונותה ואחדותה של סוריה; והפרה חמורה של המשפט הבין-לאומי".
* : משרד החוץ העיראקי פרסם הצהרה המגנה את המתקפות הישראליות בסוריה, כ"פעולה המהווה הפרה בוטה של המשפט הבין-לאומי והחלטות בין-לאומיות רלוונטיות", וקרא למועצת הביטחון של האו"ם "למלא את אחריותה על ידי גינוי התוקפנות הברורה ונקיטת צעדים נדרשים להפסקת ההפרות".
* : משרד החוץ הסעודי גינה את ההשתלטות הישראלית על אזור החיץ, וטען שהיא "תחבל בסיכוייה של סוריה להשיב את ביטחונה".
* : נשיא טורקיה רג'פ טאיפ ארדואן אמר כי "אני אומר באופן ברור שהמסלול שהממשלה הישראלית מתעקשת לשמור עליו אינו באמת המסלול הנכון. ביטחון לא יכול להיות מושג על ידי שפיכת עוד דם, על ידי הפלת עוד פצצות על אזרחים חפים מפשע. זה תקף לא רק לגבי עזה ופלסטין, אלא גם לגבי סוריה". משרד החוץ הטורקי גינה בחריפות את כניסת ישראל לאזור החיץ בין ישראל לסוריה ואת התקדמותה לשטח סוריה. המשרד הוסיף כי מעשיה של ישראל מצביעים על "מנטליות כיבוש", במיוחד בעיתוי קריטי שבו השלום והיציבות בסוריה היו בדרך לשיפור. טורקיה שבה והביעה את תמיכתה בריבונותה, באחדותה הפוליטית ובשלמותה הטריטוריאלית של סוריה.
*: משרד החוץ האמירותי גינה את כיבוש אזור החיץ על ידי ישראל.
*: משרד החוץ הכוויתי הודיע שהוא מביע את "גינוי מדינת כווית והתנגדותה החריפה לפעולת ישראל לכיבוש האזור המפורז בגבול הסורי, פעולה הנחשבת להפרה בוטה של החוק הבין-לאומי ושל החלטות מועצת הביטחון, אשר הדגישו את הצורך בכיבוד ריבונותה, עצמאותה ושלמותה הטריטוריאלית של סוריה". ב-16 בדצמבר, משרד החוץ הכוויתי גינה שוב את החלטת הרשויות הישראליות להשתלט על שטחים נוספים ברמת הגולן, וטען שמדובר ב"פעולה המהווה הפרה חמורה של אמנת האו"ם, של עקרונות החוק הבין-לאומי ושל החלטות מועצת הביטחון".
* : משרד החוץ העומאני גינה והביע מחאה חריפה על כך שישראל השתלטה על חלקים חדשים משטחי סוריה באזור הגבול המפורז והמשיכה את התקיפות הצבאיות על אתרים בבירה דמשק ובאזורים אחרים.
* : משרד החוץ הלבנוני גינה את השתלטות ישראל על האזור המפורז ברמת הגולן הסורית ועל השטחים הסמוכים לה. בהודעה הרשמית נכתב כי "כיבוש זה מהווה פגיעה נוספת בשלמותה ובריבונותה של סוריה והפרה בוטה של החוק הבין-לאומי ושל החלטות הלגיטימציה הבין-לאומית, בתקופה הרגישה שבה סוריה נמצאת".
*  גינתה בחריפות את התקיפות הישראליות על מתקנים ושטחים סוריים, וקראה לקהילה הבין-לאומית לנקוט עמדה מאוחדת לשם שמירה על אחדות ושלמות אדמות סוריה.
*  גינתה בחריפות את פלישת ישראל לסוריה, וציינה כי מדובר בהפרה בוטה של ריבונות סוריה ושלמות אדמותיה. בהצהרה שפרסם משרד החוץ המלזי נאמר: "תקיפות האוויר שמבצע הכיבוש על מקומות שונים בשטחי סוריה מהוות הפרה ברורה של עקרונות הבסיס של מגילת האומות המאוחדות ושל החוק הבין-לאומי".

;אחרים
* : דוברו של מזכ"ל האו"ם אנטוניו גוטרש, סטפן דוז'אריק, אמר כי "הרחבת הכיבוש על ידי ישראל מהווה הפרה של הסכם 1974".
* : דובר מחלקת המדינה של ארצות הברית, מתיו מילר, אמר כי "לכל מדינה יש את הזכות לנקוט פעולה נגד ארגוני טרור וכל מדינה, אני חושב, תהיה מודאגת מוואקום אפשרי שעלול להתמלא על ידי ארגוני טרור בגבולה", וקבע כי ההשתלטות הישראלית "היא פעולה זמנית שהם נקטו בתגובה לפעולות של הצבא הסורי לסגת מאותו אזור". מזכיר המדינה של ארצות הברית אנתוני בלינקן אמר כי "המטרה המוצהרת של הפעולות הללו מצד הישראלים היא לוודא שהציוד הצבאי שננטש על ידי הצבא הסורי לא ייפול לידיים הלא נכונות – טרוריסטים, קיצוניים וכדומה. אבל אנחנו נדבר – אנחנו כבר מדברים – עם ישראל, ועם אחרים, על הדרך קדימה".
* : משרד החוץ הצרפתי דרש מישראל "לסגת מהאזור ולכבד את ריבונותה ושלמותה הטריטוריאלית של סוריה", ותיאר את הפלישה הצבאית כהפרה של ההסכם מ־1974.

## קישורים חיצוניים

* 
* 
* היסטוריה של ממש: צה"ל כבש את החרמון הסורי, בערוץ היוטיוב של כאן 11
* 
* 
* תיעודי דובר צה"ל:
** 
** 
** 
** 

## הערות שוליים

קטגוריה:ישראל במלחמת האזרחים בסוריה
קטגוריה:2024 בישראל
קטגוריה:גבול ישראל–סוריה
חץ הבשן
קטגוריה:החרמון: היסטוריה צבאית
קטגוריה:2024 בסוריה
קטגוריה:2025 בסוריה